b'\n_START_ARTICLE_\nK\xc3\xb8bet af Alaska\n_START_PARAGRAPH_\nK\xc3\xb8bet af Alaska er USAs k\xc3\xb8b af Rusland af det 1,6 millioner km\xc2\xb2 store omr\xc3\xa5de, der senere (med vedtagelsen af Alaska Statehood Act) skulle blive den amerikanske stat Alaska. K\xc3\xb8bet fandt sted i 1867.\n_START_SECTION_\nBaggrund\n_START_PARAGRAPH_\nRusland havde store finansielle problemer og frygtede at miste Alaska uden at f\xc3\xa5 kompensation herfor, hvis det skulle komme til en konflikt p\xc3\xa5 et tidspunkt. Zar Alexander 2. gav derfor en af sine ministre, Eduard de Stoeckl instrukser om at forhandle med USAs udenrigsminister William Seward i starten af marts 1867._NEWLINE_En kort, men intensiv forhandlingsperiode blev indledt, og traktaten blev indg\xc3\xa5et 30. marts, hvor prisen var sat til 7 millioner dollars. I USA var der delte holdninger til aftalen: Den amerikanske befolkning var generelt tilfredse med k\xc3\xb8bet, men en del politikere og andre meningsdannere var utilfredse med, at landet brugte denne store sum p\xc3\xa5 det fjerntliggende distrikt._NEWLINE_Charles Sumner, der var formand for senatets udenrigskomite, var imidlertid positiv og holdt en str\xc3\xa5lende tale som st\xc3\xb8tte for vedtagelsen af traktaten i Senatet. Vedtagelsen fandt sted 9. april samme \xc3\xa5r med stemmerne 37 mod 2. P\xc3\xa5 grund af modstand i Repr\xc3\xa6sentanternes Hus fandt udbetalingen af pengene dog f\xc3\xb8rst sted over et \xc3\xa5r senere, hvor modstanden omsider var overvundet.'